钦定古今图书集成/明伦汇编/人事典/第059卷 > 《述志赋》陶望龄
## 钦定古今图书集成/明伦汇编/人事典/第059卷 > 《述志赋》陶望龄

“维东扬之奥阈兮，曰无馀之旧都。纾川岩之清淑兮，
繄灵哲之所庐。愬予系之云邈兮，元胄绍于陶唐。美
厥土而安宅兮，肇德里而允臧。伊予躬之孔辰兮，值
先烈其犹未坠。嗟荏弱之瞀惑兮，悁颛颛而鲜惠。逾
跬迹而已却兮，望敦丘而犹踬。”器与时而多遻兮，材
绁志而弗信。虽矜容而好饰兮，终历齿而齞唇。长不
誉于州部兮，幼鲜闻于乡曲。托微寄于缣缃兮，傲卑
栖而自局。发苍水之閟藏兮，历嬴皇之遗躅。要阉史
于崇椒兮，问幽人于湖澳。儵凭噫而超踔兮，览皇运
之休嘉。爰布蓍而假筮兮，曰利宾于王家。竦修铗以
俶装兮，纷长珮之瑳瑳。遵天衢而远跖兮，去下里之
喧夸。嗤翾飞之弱翰兮，罣弥天乎网罗。钟铿锵而骇
禽兮，轩缤纷乎宠鹤。麏麚系于车箱兮，遂跄踉而高

翱翔白玉之馆兮，儤宿青绮之被。花茸茸而锁院兮，
草嶪嶪而为台。凌玉清而愬紫虚兮，况方丈之与蓬
莱。眷恩重而身轻兮，若据鳌而虞抃。将沈处而浮居
兮，非予心之所善。群侏儒以争饱兮，入金门而逃世。
侪优笑而骛进兮，竞周容之泄泄。虽依隐而谲谏兮，
信流风之云翳。吾丘兴于《格五》兮，终又媚之以长缨。
马工文而钜丽兮，羌长欲而劝淫。禹横经而作师兮，
纷彬彬于鞶帨。辟数子于大道兮，何异于甑栖之瞀
芮。抱前修之遗则兮，求贤圣之所经。汨予怀之靡及
兮，耿申旦而未宁。聊假寐而宴息兮，发《六候》子精诚。
洵浮虚之为疢兮，余梦适于《羽民》之国。忽冲飙来予
御兮，矫垂天之健翼。历星辰而上捩兮，届太一之所
处。命䍐车以为载兮，敖客谇而揖予。阁道䆗以难窥
兮，关梁崒其可渡。涉五潢而止舍兮，九斿缤以先路。
蹈天苑之闳旷兮，倚旄头而遥瞩。愤贪狼之僄狡兮，
夫何封豕之咆勃。吾令白虎主伐兮，鞭列缺以举燧。
虑丰隆之吾欺兮，逗垒壁而左次。挥天枹兮击河鼓，
威弧奋兮，元戈孔武。欲往徂兮予无马。时甚良兮日
吉。予将游兮营之室。乘云兮高骧，观八毂兮驰天仓。
信匏瓜之不食兮，何牵牛之服箱。心侘傺而弗舒兮，
逢巫咸之来谒。指阊阖其非遥兮，灵琐开而未闭。时
冉冉而易迈兮，羌何为兮陆沈。匪帝阍之我御兮，紫
宫盖便娟纡郁而严深。盼开阳而少憩兮，闻嘈嘈之
广乐。方沬趄而欲进兮，忽魂开而形拓。整容仪以惟
忆兮，轸噩梦而狐疑。闻达人之大觉兮，愿顺风而占
之。曰：“道无轸兮物有方，小不可以谋大兮短不可与
汲长。”彼人之极眦兮，奚足以睇乎乔岳。𬸣鶤鹏而
遐徙兮，讵佥调于蜩鸴。昔放勋之峻烈兮，巢乃訾其
弗清。惟贞观之磅礡兮，杞惙惙而忧倾。固小夫之悁
隘兮，蹇多怀而好诽。彼大道之孔夷兮，乃偶时而委
己。栖澹泊以为庐兮，游逍遥以为庭。缭贞固之修欐
兮，抗仁义之华甍。仰坱圠以陶孔兮，固于何而不有？
所贵哲人之纯德兮，亦捐美而去丑。兰翳芳于幽崖
兮，亮骈滋乎萧艾。元驹敖于封丘兮，齐旄象而称大。
膻匪慕以竞时兮，膏匪焚而邀害。不近名以立辟兮，
固圣贤之所佩。《重》曰：“抚躬迪训，心所韪兮，维德之宅，
勿陁靡兮。外适常足，内亹亹兮。修身缮性，事君子兮，
委命不二，惟所使兮。”